-	Jeg må bare erkende, at jeg stolede på en mand, jeg ikke kunne stole på. Sådan lød det fra Den Sociale Fælleslistes medlem Allan Busk i 2017 efter kommunalvalget, hvor han troede, at han med hjælp fra Dansk Folkeparti kunne tage borgmesterkæden om halsen. I dag har piben dog fået en anden lyd, når man spørger Allan Busk, om han kan stole på Tommy Degn. -	Det har han da bevist mange gange siden, at jeg godt kan, men det er jo klart, at lige i det øjeblik, hvor han pegede på en anden, der var jeg jo sur og skuffet, fordi vi havde en plan, siger Allan Busk. Tommy Degn har nemlig meldt sig ind i Den Sociale Fællesliste, så han og Allan Busk ved næste kommunalvalg skal kæmpe side om side. -	Jeg har gået og spekuleret på, hvad jeg egentlig skulle, og alt det landspolitiske er jeg kommet frem til, at det er så rodet, at det ikke er til at finde ud af, siger Tommy Degn om tankerne bag partiskiftet. Se, da Allan Busk fandt ud af, at Tommy Degn ikke støttede ham: Pegede på Sebbelin Efter valget i 2017 valgte Tommy Degn at pege på Radikale Venstres Leon Sebbelin som borgmester i stedet for Allan Busk, og det vakte vrede. -	Jeg synes, der er mange i politik, der har truffet dårlige beslutninger, og det synes jeg også, at Tommy traf dengang, siger Allan Busk. Selvom ingen af dem bærer nag over, hvad der sker i politik, så skabte det alligevel en del ballade de næste par dage. På trods af at Tommy Degn nu er medlem af Den Sociale Fællesliste, så mener han ikke beslutningen var forkert i 2017. -	Det synes jeg ikke, fordi ligesom Allan og jeg har snakket om, så er det en del af det politiske spil, der er for at få indflydelse, siger han og fortæller, at begge lagde kontroversen bag sig: -	Vi lagde det ret hurtigt bag os og har sådan set samarbejdet endnu mere i de fire år efter end de fire år før i 2017. Dagen derpå var Allan Busk fortsat ikke tilfreds: Glad for ny partifælle Tommy Degn lægger vægt på, at samarbejdet med Allan Busk har været en stor del af, at han valgte at skifte samt det budget, der blev vedtaget 29. september. Indmeldelsen er Allan Busk også glad for, da han mener, at Tommy Degn ”flugter meget med Den Sociale Fællesliste”. -	Jeg har altid sagt til Tommy, at han er fuldstændig malplaceret derovre, det var slet ikke, at Tommy hører til. Han er præcis, som vi er, og han kan kæmpe mere for ældre, børn og unge ved os, hvor han ikke er bundet af landspolitik, siger han. Allan Busk fortæller også, at partiet har haft brug for flere politikere i netop Ravnkilde- og Nøragerområdet. -	Det er ingen hemmelighed, at med dem vi har i byrådet og i vores bagland nu, så har vi manglet lidt bagland i det område, siger han. Det bliver især på den orignatoriske del, at Tommy Degn skal hjælpe til, men han bliver også en del af valgkampen ved næste kommunalvalg i 2025. -	Jeg kender Tommy som en politiker, der vil fremad, der ikke er bange for noget som helst, der tør sige sin mening og stå ved den og tør gå mod strømmen. Det passer fantastisk godt ind i vores fællesskab - det er lige nøjagtig sådan nogle, vi har brug for, siger Allan Busk.

Opsummering:
Efter kommunalvalget i 2017 kunne Allan Busk ikke stole på Tommy Degn – det har dog ændret sig nu, hvor de skal være partifæller.